
讛诪讗讬专讬

讻转讘 砖转讬 诪讙诇讜转 诇砖转讬 住讜讟讜转 讗讜 讗祝 讘砖谞讬 讻讜住讜转 讗诇讗 砖讞讝专 讜注讬专讘谉 诇转讜讱 讻讜住 讗讞讚 讗注"驻 砖讛讻转讬讘讛 讜讛诪讞讬拽讛 讛讬讜 诇砖诪谉 驻住讜诇讜转 砖诇讗 砖转转 讻诇 讗讞转 诪讛谉 讗转 诪讙诇转讛 讘讬讞讜讚 讜讗驻讬' 讞讝专 讜讞讬诇拽谉 诪"诪 讗讬谉 讘专讬专讛 讜讙讚讜诇讬 讛诪讞讘专讬诐 讻转讘讜 讘讝讜 讛讗讞专讜谞讛 砖讘讚讬注讘讚 讻砖专 讜诇讗 讬专讗讛 讻谉:



谞砖驻讻讜 讛诪讬诐 爪专讬讱 诇讻转讜讘 诪讙诇讛 讗讞专转 讜诪讬诐 讗讞专讬诐 谞砖驻讻讜 诪拽爪转诐 讛专讬 讝讛 住驻拽 讜诇驻讬讻讱 讗讬谞讜 诪砖拽讛 诇讻转讞诇讛 讗转 讛砖讗专 讜讗诐 讛砖拽讛 讻砖专 讜诇注谞讬谉 讛砖拽讗讛 爪专讬讱 砖讬砖拽谞讛 讚专讱 砖转讬讛 专"诇 讘讻讜住 讜讻讬讜爪讗 讘讜 讛砖拽讛 讘砖驻讜驻专转 讗讜 讘住讬讘 讚拽诇 砖注砖讗讜 讞诇讜诇 讛专讬 讝讛 住驻拽 讗诐 讚专讱 砖转讬讛 讘讻讱 讗诐 诇讗讜 诇驻讬讻讱 讗诐 讛砖拽讛 讻砖专:



砖转讬 驻注诪讬诐 讛讜讝讻专讛 讘转讜专讛 砖讘讜注讛 讘驻专砖转 住讜讟讛 讜讛讜讗 砖谞讗诪专 讜讛砖讘讬注 讗讜转讛 讛讻讛谉 讜讗诪专 讗诇 讛讗砖讛 讗诐 诇讗 砖讻讘 讗讬砖 讗讜转讱 诪讘诇注讚讬 讗讬砖讱 讜讻讜' 讜讗转 讻讬 砖讟讬转 讜讻讜' 讜讬转谉 讗讬砖 讘讱 讗转 砖讻讘转讜 诪讘诇注讚讬 讗讬砖讱 讜讛砖讘讬注 讛讻讛谉 讗转 讛讗砖讛 讘砖讘讜注转 讛讗诇讛 讜讗诪专 讛讻讛谉 诇讗砖讛 讬转谉 讛' 讗讜转讱 诇讗诇讛 讜诇砖讘讜注讛 讘转讜讱 注诪讱 讘转转 讛' 讗转 讬专讻讱 讜讻讜' 讜讘讗讜 讛诪讬诐 讜讻讜' 讜讗讬 讗驻砖专 诇讜诪专 砖讛讗讞转 拽讜讚诐 砖谞诪讞拽讛 讛诪讙诇讛 讜讗讞转 诇讗讞专 砖谞诪讞拽讛 砖讛专讬 砖转讬讛谉 拽讜讚诐 诪讞讬拽转 讛诪讙诇讛 谞讻转讘讜 讜讻谉 讗讬 讗驻砖专 诇讜诪专 砖讬砖讘讬注谞讛 转讞诇讛 砖诇讗 谞讟诪讗转 专"诇 诪砖讘讬注 讗谞讬 讘砖诐 砖诇讗 谞讟诪讗转 讻诪讜 砖讗转 讗讜诪专转 讜砖讬讗诪专 讗讞专 讻谉 讗诐 谞讟诪讗转 讬讘讗讜 讘讬讱 讜讻讜' 砖讛专讬 讘讝讜 讗讬谉 诇砖讜谉 砖讘讜注讛 注诐 讛讗诇讛 讜砖讘讜注讛 诇讞讜讚讛 讜讗诇讛 诇讞讜讚讛 讜讻谉 讗讬 讗驻砖专 诇讜诪专 诪砖讘讬注 讗谞讬 砖讗诐 谞讟诪讗转 讬讘讗讜 讘讬讱 砖讛专讬 讗讬谉 讻讗谉 砖讘讜注讛 讗诇讗 讗诇讛 讗诇讗 讻讱 讛讜讗 讛注谞讬谉 砖讛讜讗 讗讜诪专 诪砖讘讬注 讗谞讬 讗诐 诇讗 谞讟诪讗转 讻诪讜 砖讗转 讗讜诪专转 砖讗诇讜 谞讟诪讗转 讜讗转 谞砖讘注转 砖诇讗 谞讟诪讗转 讬讘讗讜 讘讬讱 讜讻讜' 讜讛讬讗 讗讜诪专转 讗诪谉 注诇 讛砖讘讜注讛 讜注诇 讛讗诇讛 注诇 讛讚专讱 砖讘讬讗专谞讜 讘诪砖谞讛:





转讜住驻讜转 砖讗谞抓

诪转谞讬' 讗诪谉 砖诇讗 砖讟讬转讬 讗专讜住讛 讜谞砖讜讗讛 注诇 讬讚讬 讙诇讙讜诇 砖讘讜注讛 讛讜讗 诪讙诇讙诇 注诇讬讛 讝谞讜转 砖诇 讗讬专讜住讬谉 讜讗注"讙 讚诇讗 讛讬讛 讘讜 拽讬谞讜讬 讜诪讻讗谉 诪驻拽讬' 讚讙诇讙讜诇 砖讘讜注讛 诪谉 讛转讜专讛. 讜诪讗谉 讚诪讜拽讬 诇讛 讛转诐 诇诪讬诇转讗 讗讞专讬转讬 诪驻讬拽 讙诇讙讜诇 砖讘讜注讛 诪讗诪谉 诪讗讬砖 讝讛 讗诪谉 诪讗讬砖 讗讞专:



讜诇讗 诪讗讞专 砖转转讙专砖 讜转住转专 诇讗讞讚 讜讗讞专 讻讱 讬讞讝讬专谞讛 讛"讙 讜讗驻讬' 诇专' 诪讗讬专 讚讗诪专 诪转谞讛 注诇 讛注转讬讚 讜谞讟诪讗转 讘讙讬专讜砖讬讛 讚讗讬谞讛 谞讗住专转 注诇讬讜 诇讞讝讜专 诇讜 讗诇讗 讗"讻 谞砖讗转 注诇 讬讚讬 拽讬讚讜砖讬谉 讚讻讬 讻转讬讘 诇讗 讬讜讻诇 讘注诇讛 讛专讗砖讜谉 讗砖专 砖诇讞讛 讜讙讜' 诇讗讞专 拽讬讚讜砖讬谉 讜谞讬砖讜讗讬谉 讻转讬讘 讻讚讻转讬讘 讜讛诇讻讛 讜讛讬转讛 诇讗讬砖 讗讞专 讜砖谞讗讛 讛讗讬砖 讛讗讞专讜谉 诇"讛. 讜讗讬转 讚讙专住讬 讜诇讗 诪讗讞专 砖转转讙专砖 讜转谞砖讗 诇讗讞专 讜诇"谞 讚讻讬讜谉 讚讗讬谉 讛讗讬砖 诪谞讜拽讛 诪注讜谉 讚诇讜拽讛 诪砖讜诐 诇讗讜 讚诇讗 讬讜讻诇 讜讗讬谉 拽讬讚讜砖讬谉 转讜驻住讬谉 讘讛 讗讬谉 讛诪讬诐 讘讜讚拽讬谉 讗转 讗砖转讜. 讗讘诇 拽砖讛 讛讻讗 诪砖诪注 讻讬讜谉 砖讛讬讗 讙专讜砖讛 诇讗 谞讗住专讛 讘讝谞讜转 注诇 讘注诇讛 讗诐 讬讞讝讬专谞讛. 讜转讬诪讛 讚驻"拽 讚诪讙讬诇讛 [讚祝 讟讜] 拽讗诪专 讙讘讬 讗住转专 讜讻讗砖专 讗讘讚转讬 诪讘讬转 讗讘讗 讻讱 讗讘讚转讬 诪诪讱 讚注讚 注讻砖讬讜 讘讗讜谞住 讜注讻砖讬讜 讘专爪讜谉 讜讗诪讗讬 诇讗 讙专砖讛 诪专讚讻讬 讻讚讗讬转讗 讛讻讗. 讜讬"诇 诪砖讜诐 讚讙讟 爪专讬讱 注讚讬诐 讜讛讬讛 讬专讗 诪专讚讻讬 驻谉 讬讜讚注 讛讚讘专 诇讗讞砖讜专讜砖 讜诪"讛 诇讗 讙专砖讛 讜讻谉 驻讬' 讘驻"拽 讚诪讙讬诇讛.





诪讛专砖"讗 - 讞讬讚讜砖讬 讛诇讻讜转

转讚"讛 讞讝专 讜讞诇拽谉 讻讜' 讚诪讚诇讛 诪讬诐 诪谉 讛讘讜专 驻诇讜讙转讗 讚专"讗 讻讜' 注讻"诇 讻转讘 诪讛专砖"诇 讚诇注谞讬谉 诪讜讚专 讛谞讗讛 讗转诪专 讜讗讬谞讜 讻谉 讚讛讛讬讗 讚诪讚诇讛 诪讬诐 诪谉 讛讘讜专 诇注谞讬谉 讛讬讝拽讗 讚谞驻讬诇转 讛讘讜专 讗转诪专 驻诇讜讙转讬讬讛讜 讘砖讜专 砖谞讙讞 注"砖 讜讚讜"拽:

